ועדת הפנים ואיכות הסביבה, כנסת 18, פרוטוקול מספר 26, 2009-06-22 12:00

דוד אזולאי: שלום לכולם, אני פותח את ועדת הפנים והגנת הסביבה.

דוד אזולאי: על סדר היום שני נושאים.

דוד אזולאי: האחד – החלת דין רציפות להצעת חוק לתיקון פקודת העיריות (מס' 118)(אבטחת ראש העירייה ועובדים בכירים), התשס"ט-2008.

דוד אזולאי: הנושא השני – אלימות כלפי ראשי רשויות.

דוד אזולאי: היו שתי הצעות חוק.

דוד אזולאי: אחת של חבר הכנסת אופיר פינס, יושב ראש ועדה לשעבר.

דוד אזולאי: היתה גם לי הצעת חוק זהה, תוך כדי הדיונים אנחנו איחדנו את שתי הצעות החוק הללו שעברו בקריאה ראשונה.

דוד אזולאי: בשלב מסויים נתבקשנו לרדת מהצעות החוק האלה, גם משרד האוצר, גם משרד הפנים הבינו את חשיבות הנושא, וביקשו שבמקום לקדם חקיקה, הם מוכנים לתקצב את זה ב-10 מליון שקלים.

דוד אזולאי: בעצם, אנחנו חשבנו לנכון שבזה פתרנו את הבעייה.

דוד אזולאי: אם ה-10 מליון האלה נכנסים למסגרת של אבטחת ראשי רשויות, אז בזה פתרנו את הבעייה.

דוד אזולאי: אבל לצערי הרב, נציגי משרד הפנים עדיין לא הגיעו.

דוד אזולאי: אני אבקש לשמוע גם ממשרד האוצר מה אכן קרה עם ה-10 מליון שקלים.

דוד אזולאי: דבר נוסף שמתברר תוך כדי בדיקה לגבי התקציב של 2009-2010, בכלל, אין שום סעיף תקציבי שמדבר על אבטחת ראשי רשויות.

דוד אזולאי: כרגע אני לא רוצה להרחיב את היריעה - בדיון הבא יש נתונים לגבי הנושא של אבטחת ראשי רשויות והסיכון שהם נתונים לו, לכן חשבתי לנכון שהנושא הזה צריך להתקיים בצמוד אחד לשני - גם החלת הרציפות וגם הדיון על אלימות כנגד ראשי רשויות.

דוד אזולאי: הייתי מבקש קודם כל לשמוע מנציגי משרד הפנים מה קרה עם אותם 10 מליון, האם הם נוצלו?

דוד אזולאי: לא נוצלו?

דוד אזולאי: זה נמצא בתקציב, אני יודע שזה לא נמצא, מה אתם מתכוונים לעשות.

דוד אזולאי: או שכרגע אתם ממתינים חס ושלום לארוע הקשה שלא יקרה, אצל אחד מראשי הרשויות.

דוד אזולאי: כולנו נתעוררו ונגיד, אוי, חבל שלא עשינו את זה.

דוד אזולאי: אבקש לשמוע את נציגי משרד הפנים.

סיון להבי: הכספים אכן הועברו למשרד הפנים בסוף שנת 2008.

סיון להבי: אנחנו הוצאנו התחייבויות במלוא סכום המענק לרשויות.

סיון להבי: ההתחייבויות הועברו על פי המלצת המשטרה, אנחנו בקשר עם ראש מדור מאויימים, מקבלים מהם את הנתונים לגבי דרגת האיום של ראשי רשויות השונים.

סיון להבי: מכיוון שהסכום עבר בסוף השנה, אנחנו התחייבנו ל-10 מליון שקלים.

סיון להבי: בפועל, הועברו לרשויות 3 מליון 235 אלף שקלים.

סיון להבי: מכיוון שנסגרה שנת התקציב, אנחנו מחכים למעשה ליתרות 2008, על מנת להמשיך ולהעביר את התקציבים לרשויות.

סיון להבי: נכון להיום, לגבי 2009, אנחנו יודעים שהדרישות התקציביות על פי רשימת המאויימים הנוכחית המעודכנת שקיבלנו עומדת בלמעלה מ-10 מליון שקלים.

דוד אזולאי: בתקציב של משרד הפנים, לא ראיתי שום סעיף שמדבר על אבטחת ראשי רשויות.

דוד אזולאי: אז איך אתם הולכים לממש לפחות את יתרת התקציב?

סיון להבי: זאת בדיוק הסוגיה, אנחנו זקוקים למקורות.

סיון להבי: על פי רשימת המשטרה, היה ואנחנו נידרש להעביר לרשויות כספים, אנחנו נזקקים ליותר מ-10 מליון שקלים.

סיון להבי: אבל באמת אם לא יהיה שינוי לא נקבל את התקציב.

דוד אזולאי: למה לא הכנסתם בספר התקציב?

סיון להבי: היתה בקשה מטעם משרד הפנים - - -

דוד אזולאי: למה האוצר הוריד את זה אתה יודע?

סיון להבי: אפשר לשאול את הנציגים מהאוצר.

דוד אזולאי: הם לא מתייעצים איתכם, לא שואלים אותכם?

דוד אזולאי: לא סופרים אותכם?

יעקב אדרי: כנראה אמרת דברים נכונים.

דוד אזולאי: היושב ראש בחר את המלים.

קרן טרנר: אתה מאשר את המלים?

קרן טרנר: אשמח לשמוע אם זה מה שאתם חושבים.

דוד אזולאי: נשמע את נציגת משרד האוצר.

יעקב אדרי: יש נציגות לאוצר.

קרן טרנר: הנושא תוקצב בשנת 2008 ב-10 מליון שקלים.

קרן טרנר: לא הכל הגיע ממקורות משרד האוצר, חצי הגיע גם ממקורות משרד הפנים.

קרן טרנר: הנושא לא מתוקצב בשנים 2009-2010.

קרן טרנר: לעניין הסכום שתוקצב, מתוך 10 מליון, 3 מליון עברו, השאר צריכים להגיע בעודפים.

קרן טרנר: כשיעברו העודפים, מה שיעבור, מה שיוחלט לגבי העודפים זו אחת מהפעילויות.

קרן טרנר: טכנית, יהיה אפשר להוציא את הכסף ככל שיועברו העודפים בין השנים 2008-2009.

קרן טרנר: כסף חדש מעבר ל-10 שתוקצבו ב-2008, זה לא תוקצב.

קרן טרנר: אין לזה מקור תקציבי, אין לזה מענה.

יעקב אדרי: הם יוצאים מתוך הנחה האוצר שגם הסתיימו האיומים על ראשי ערים.

קרן טרנר: לא, אנחנו לא יוצאים מכזאת הנחה.

יעקב אדרי: כך אני מבין.

קרן טרנר: אני מתקנת.

דוד אזולאי: אני לא מקבל פה תשובות ברורות.

דוד אזולאי: השאלה שלי היא, הנושא הרי חשוב, מדובר פה בחיי אדם.

דוד אזולאי: מבחינת

דוד אזולאי: כם זה לא חשוב.

דוד אזולאי: הפנייה היא גם למשרד הפנים.

דוד אזולאי: אני בטוח שגם אם משרד הפנים היה באיזושהי פעולה, משרד האוצר לא היה מוותר.

דוד אזולאי: השאלה שלי, למי מחכים חלילה שיקרה אסון?

דוד אזולאי: מי לוקח את האחריות על עצמו במקרים האלה שראשי רשויות חלילה וחס ייפגעו?

דוד אזולאי: יש פה נתונים.

דוד אזולאי: אנחנו נשמע נתונים על איומים על ראשי רשויות.

דוד אזולאי: זה לא הולך ונהיה יותר טוב, זה הולך ועולה.

דוד אזולאי: השאלה שלי, למה זה לא נכנס לתוך בסיס התקציב כמקובל בנושאים אחרים.

דוד אזולאי: הרי מדובר על 10 מליון שקלים מול חיי אדם?

יעקב אדרי: ברשותך אדוני היושב ראש, אני חושב שאין ויכוח בין האוצר לפנים על החשיבות של העניין.

יעקב אדרי: כולם יודעים על האיומים שנתונים בהם ראשי רשויות.

יעקב אדרי: יש ויכוח, משרד הפנים אומר זה חשוב, אבל האוצר צריך לתת לי את הכסף.

יעקב אדרי: האוצר אומר, אדוני, זו הבעיה שלך לנושא פנים, תמצא את המקור התקציבי בתוך התקציב שלך.

יעקב אדרי: בקיצור, ראשי הרשויות יהפכו להיות מאויימים בדרך הזאת.

קרן טרנר: העניין של מי מאויים, מה מאויים, זה כמובן לא העניין של האוצר, יש את הגופים המנחים והאמונים על הנושא.

קרן טרנר: אנחנו סבורים שהאחריות לעניין הזה מוטלת לפיתחם של אחרים, אם זה המשטרה שאמונה על ביטחון הציבור, ראשי הרשויות הם חלק מהציבור.

יעקב אדרי: ומשרד הפנים.

קרן טרנר: השאלה היא מי יממן?

קרן טרנר: אנחנו חושבים שזו אחת הפעילויות שהמשטרה צריכה לממן.

קריאה: בנושא הזה אנחנו מסכימים עם משרד האוצר.

דוד אזולאי: שהמשטרה היא שצריכה לבצע את זה.

קרן טרנר: אנחנו חושבים שזה אחד מתפקידי המשטרה.

דוד אזולאי: מותר לכם לחשוב כך, אני מכבד את הרצון שלכם לחשוב כך.

דוד אזולאי: נשמע את נציגי המשטרה, הם בטח יגידו, אין בעיה אנחנו מוכנים לעשות.

דוד אזולאי: כמה אנחנו מקבלים בשביל זה?

מאיר בן ישי: למשטרת ישראל יש עשרות מאויימים והיא מממנת של כל האבטחה שלהם, חד-משמעית של השוטרים.

מאיר בן ישי: אנחנו שוטרים מאויימים.

מאיר בן ישי: למשמר בתי המשפט יש שופטים מאויימים, משמר בתי המשפט מממן.

מאיר בן ישי: יש לנו "תקלה" אחת עם ראשי רשויות.

מאיר בן ישי: שם מקור המימון הוא בעייתי, גם אין לנו עדיין סמכות מלאה, אנחנו רק ממליצים לראשי רשויות כי הם לא כפופים.

יעקב אדרי: כמה מאויימים יש?

מאיר בן ישי: עכשיו אני ממליץ שראש חטיבת המודיעין - - -

דוד אזולאי: אני לא רוצה להיכנס כרגע למהות, מפני שיש לנו אחר כך דיון.

דוד אזולאי: אני רק רוצה לדעת לגבי נושא התקציב כדי לדעת אם אנחנו מחילים על זה את הרציפות או לא?

מאיר בן ישי: אני מניח שעלתה פה שהמשטרה תממן את ראשי הרשויות זה לא - - -

מני יצחקי: הדיון בעקבות החלטה הזאת, זה צריך להתחבר לנתונים שתקבלו פה בקצרה מאוד.

מני יצחקי: אני לא יכול לפתוח פה את המודיעין בכל זאת, ואני לא אכנס לפרטים הרחבים של כל תחום המודיעין סביב ראשי רשויות.

מני יצחקי: ראשי רשויות זה אנשי ציבור שעומדים בחזית, ואמורים לקבל לדעתי, לתפיסתי, את הכוח, צריכים לקבל את היכולת לבצע את המשימות.

מני יצחקי: במשטרה אנחנו עושים הכל על מנת שהדברים האלה יקרו ברמה המודיעינית, המבצעית האחרת.

מני יצחקי: לגבי אבטחה של צוות כזה או אחר שמלווה אותם, כפי שעושים במקומות אחרים, צריכים לקיים את העניין הזה, אבל זה לא התחום שלי.

מני יצחקי: אני אכנס לתחום של מה ההיקפים - - -

דוד אזולאי: לא, ברשותך, עוד לא נכנסו לדיון הזה.

דוד אזולאי: כרגע אנחנו רוצים להתייחס אך ורק לנושא של החלת הרציפות.

דוד אזולאי: אני רוצה לשמוע את נציגי משרדי הממשלה מהי עמדת הממשלה, חוץ מזה שהיא מתנגדת.

דוד אזולאי: השאלה מה עושים בעניין הזה.

אריאל גולדברג: הממשלה כפי שאדוני אמר באמת מתנגדת.

אריאל גולדברג: ועדת השרים לענייני חקיקה מטעם הממשלה ישבה על נושא החלת דין הרציפות, והביעה התנגדות להחלת דין הרציפות על הצעת החוק.

אריאל גולדברג: לגופו של עניין, אנחנו רוצים להפריד בין הסמכויות לשאלת התקצוב.

אריאל גולדברג: מבחינת שאלת תקצוב, אנחנו סבורים שהצעת החוק הזאת כמוה, כמו כל פעילות אחרת של רשות מקומית, לא צריכה לקבל עיגון בחקיקה כחיוב על המדינה לתקצב את הרשות המקומית.

אריאל גולדברג: אנחנו חושבים שאין לכך מקום.

דוד אזולאי: אתה שומע פה מה שאומרים.

דוד אזולאי: גם נציגי משרד האוצר, גם נציגי משרד הפנים.

דוד אזולאי: מה אתה מצפה ממני, אני הקטן, כשאני שומע את ראשי הרשויות שמאוימים, ראשי רשויות שנמצאים בחזית ובסכנה.

דוד אזולאי: מה אתה מצפה ממני כחבר כנסת לעשות?

דוד אזולאי: לשבת בחיבוק ידיים ולתת שיקרה אסון?

אריאל גולדברג: אני לא רוצה לדון בשאלה הזאת במסגרת של חקיקה.

אריאל גולדברג: בהחלט יכול להיות מקום, צריך לדון על זה במסגרת של דיונים סגורים בין המשטרה לבין משרדי הממשלה הרלבנטיים, אוצר, פנים, משפטים, בשאלה של בסיס התקציב האם דבר כזה צריך לתקצב או לא צריך לתקצב.

אריאל גולדברג: עדיין אנחנו צריכים לזכור שמדינת ישראל במסגרת חוק, מחייבת רשויות מקומיות בתיקצוב שלהן במסגרת חקיקה רק בנושאים ככל שידוע לנו מאוד ספציפיים.

אריאל גולדברג: זה יכול להיות חינוך, זה יכול להיות רווחה, גם אז אלה נושאים מאוד כלליים - כשהמחוקק מחייב את המדינה בהעברה תקציבית לרשות מקומית, זה דברים שהם מאוד נדירים.

אריאל גולדברג: אנחנו בטח לא חושבים שדווקא במקרה כזה צריך להרחיב את הנושא.

דוד אזולאי: תאמין לי שיש לי מספיק חוקים להעביר.

דוד אזולאי: הייתי מוכן להוריד את זה מסדר יומי.

דוד אזולאי: גם חבר הכנסת אופיר פינס בטוח שהיה רוצה אותו דבר.

דוד אזולאי: כל כך הרבה זמן דנים סביב הנושא הזה ולא קורה כלום.

דוד אזולאי: אולי מישהו יקח יוזמה, לפני שיקרה משהו, ואחר כך נקים ועדת חקירה, ואז התברר שהיו צריכים לעשות את מה שאתה אומר עכשיו ולא עשו את זה.

דוד אזולאי: אז בוא נהיה חכמים לפני מעשה ולא אחרי מעשה.

דוד אזולאי: אז אדוני לוקח יוזמה ויוזם בין משרד הפנים ומשרד האוצר, יחד עם משרד המשפטים, להגיד חבר'ה, רבותיי, אסור ללכת על דבר כזה בחקיקה, בואו ניתן מענה.

דוד אזולאי: אני מוכן לקבל את זה.

אריאל גולדברג: אני לא סותר את האפשרות שהנושא יתוקצב שלא במסגרת חקיקה.

אריאל גולדברג: אני מתייחס לעיגון של הנושא בחקיקה, אני חושב שזה דבר פסול.

יעקב אדרי: למה פסול?

יעקב אדרי: אל תגיד פסול.

אריאל גולדברג: לא, אני חושב שזה דבר לא נכון.

אריאל גולדברג: אני חושב שלעגן דבר כזה שבחקיקה, זה דבר לא נכון.

אריאל גולדברג: מעבר לכך, גם הצעת החוק הזאת לא עוסקת בסמכויות שיינתנו לאותם "מאבטחים" של ראשי הערים.

אריאל גולדברג: אם כבר מעגנים דבר בחקיקה, אז אולי לעשות אותו כמו שצריך.

אריאל גולדברג: אם אנחנו מדברים על סמכויות, חשוב לציין, היום יש סמכויות לפקחים מטעם הרשות המקומית לבצע פעולות אבטחה בהסמכת הגורמים הרלבנטיים בממשלה על ראשי הרשויות שלה.

יצחק גולברי: הפקח המקומי יאבטח את ראש הרשות מול עבריינים.

אריאל גולדברג: מה הצעת החוק, אדוני, אומרת?

אריאל גולדברג: תקרא את הצעת החוק, זה מה שהיא אומרת.

2183: אתה יודע שלהדביק צווי הריסה מינהליים נכנסתי אני בעצמי מפני שאף אחד מהעובדים שלנו לא רצה להיכנס להדביק.

דוד אזולאי: אני חושב ואני מצפה שבכל זאת מישהו ירים את הכפפה הזאת.

דוד אזולאי: אם אתם לא רוצים שחברי כנסת יעשו חקיקה שאינה ראויה כפי שאמר, ואני מתבטא בלשון עדינה, אז אני מציע שתרימו אתם את הכפפה ותביאו דבר מסודר.

דוד אזולאי: הרי כולם מסכימים, ומייד נשמע מאנשי המשטרה על הסיכון שהם נמצאים בו, ומראשי הרשויות שאנחנו מכירים על האיומים שהם נמצאים בו, ובכל זאת אף אחד לא עושה שום דבר.

דוד אזולאי: השאלה כאן עד מתי.

דוד אזולאי: אדוני היועץ המשפטי של הוועדה.

דוד אזולאי: בבקשה.

תומר רוזנר: אני רק רוצה להתייחס לאמירה שמדובר בחקיקה פסולה, בלשונו של נציג משרד המשפטים.

תומר רוזנר: אני חושב שיש לדחות את האמירה הזאת מכל וכל.

תומר רוזנר: אני יכול להצביע על עשרות דוגמאות.

תומר רוזנר: הרשות המחוקקת מסדירה בחקיקה את פעולות הרשות המבצעת, ולעתים קרובות אפשר להצביע על עשרות חוקים.

תומר רוזנר: הרשות המחוקקת קובעת את סדרי העדיפויות הן במסגרת חוק התקציב, והן במסגרת חקיקה אחרת.

תומר רוזנר: רק לאחרונה ביקשה הממשלה לעגן בחקיקה את העברת הכספים של המדינה למועצות הדתיות ולרשויות המקומיות בהקשר של המועצות הדתיות.

תומר רוזנר: לכן הקביעה כאילו מדובר בחריגה פסולה, אין לה שום יסוד.

יעקב אדרי: המשפט הזה פסול.

דוד אזולאי: רבותיי, אני רוצה לסיים את הדיון בנושא של החלת הרציפות.

דוד אזולאי: אני אומר את זה גם לאנשי האוצר, גם לאנשי משרד המשפטים ולמשרד הפנים.

דוד אזולאי: מי שחושב שאני מתכוון לרדת מהצעת החוק הזאת, לפחות על דעתי אני אומר את זה.

דוד אזולאי: אני מניח שאופיר פינס יחד איתי בעניין הזה.

דוד אזולאי: מי שחושב שאנחנו נרד מהצעת החוק הזאת הוא טועה, אין לי שום כוונה.

דוד אזולאי: אלא אם יבואו פה משרדי הממשלה עם פתרונות מעשיים שמצביעים על כך מי הגורם האחראי, מי נותן את האחריות לביטחונם של ראשי רשויות.

דוד אזולאי: אם זה יניח את דעתה של הוועדה, אנחנו נרד מהחקיקה הזאת, ולא, אני מודיע, שהחקיקה תהיה על סדר יומה של הוועדה.

דוד אזולאי: אני לא מתכוון לוותר, בפירוש לא.

דוד אזולאי: אני רוצה לעמוד אחר כך מול הפקידים של משרדי הממשלה, ולהגיד, אני יכול להגיד - ידיי לא שפכו את הדם הזה, וזה על אחריותכם.

דוד אזולאי: מהרגע הזה, הנושא הזה באחריותכם, אתם שפשוט מונעים את האפשרות הזאת להגן על ראשי רשויות שעושים עבודה למען ציבור שולחיהם, והם עומדים בחזית והם עומדים בכל הסכנות.

דוד אזולאי: צר לי להגיד את זה, כנראה שאתם הפקידים פשוט לא יודעים מה זה עבודה יום-יומית של ראש רשות, מול שולחיו באותה רשות מקומיות, מול הסכנות, מול האיומים.

דוד אזולאי: אני מאוד מקווה, ואני פונה גם אליך אדוני נציג משרד המשפטים.

דוד אזולאי: אני פונה אלייך גברתי נציגת האוצר, ואני פונה אליך אדוני נציג משרד הפנים והמשרד לביטחון פנים.

דוד אזולאי: אנא מכם יפה שעה אחת קודם, שתשבו יחד, תגבשו.

דוד אזולאי: ואני מודיע לכם שהוועדה הזאת פתוחה לרשותכם בעניין הזה לפני שיקרה חלילה אסון.

דוד אזולאי: תודה רבה.

ניצן הורוביץ: אדוני, אולי נצביע בעד החלת דין רציפות.

דוד אזולאי: הצעת החוק היא שלי, ואני בטוח שאם הייתי מעמיד את זה עכשיו להצבעה,יש לי את הרוב.

דוד אזולאי: אני בכל זאת, לא רוצה להיות מדי כוחני בעניין הזה.

דוד אזולאי: אני רוצה להביא לידיעת הממשלה, אנחנו הבאנו את זה על סדר היום כדי שהם יתנו מענה.

יעקב אדרי: תן להם פרק זמן.

דוד אזולאי: אני אתן פרק זמן.

דוד אזולאי: אתה צודק, אני מקבל את ההערה.

דוד אזולאי: לצורך העניין הזה תוך 21 יום אני מבקש לקבל תשובות ברורות מה עשו נציגי הממשלה בעניין הזה.

דוד אזולאי: תודה רבה.

דוד אזולאי: אלימות כלפי ראשי רשויות

דוד אזולאי: אנחנו עוסקים בנושא: אלימות כלפי ראשי רשויות.

דוד אזולאי: רבותיי, אני מקיים את הדיון הזה, מפני שכולנו יודעים וכולנו מודעים לכך שראשי רשויות נבחרו על מנת לעשות שליחות למען ציבור שולחיהם.

דוד אזולאי: החשש הגדול שלי, שישנם ראשי רשויות מאיומים היום, שיכול להיות, אני אומר את זה בזהירות רבה, יכול להיות שהם חוששים למלא את תפקידם כתוצאה מאיומים.

דוד אזולאי: וכאשר אני מסתכל פה על הטבלה, מדובר פה על הרמה שאני לא רואה פה ירידה, אלא לצערי זה הולך ועולה.

דוד אזולאי: אני מניח שהמשטרה בעניין הזה גם תעדכן אותנו.

דוד אזולאי: אבל מדובר פה בכל הסוגים של אלימות, החל ממטעני חבלה, רימונים, ירי, תקיפה גופנית ואיום מילולי.

דוד אזולאי: רבותיי, אם הדברים מגיעים לידי כך שלביתו של ראש רשות נזרק רימון, יורים לעבר ביתו, אז הדבר הזה צריך להדליק יותר ממנורה אדומה לכל אחד ואחד מאיתנו.

דוד אזולאי: מפני שאנחנו לא מעוניינים שאנשים טובים ומוכשרים לא התמודדו ברשויות המקומיות בגלל איומים.

דוד אזולאי: אלא ההיפך, אנחנו מעוניינים לעודד את אותם אנשים טובים שמוכנים לשרת את הציבור נאמנה, ולכן צריך לתת להם את כל ההגנה, לא רק שייבחרו, אלא שיוכלו למלא את תפקידם נאמנה למען ציבור שולחיהם ביישוב.

דוד אזולאי: ראשי רשויות, מי שמכיר ויודע עושים עבודה, אין להם לא יום ולא לילה, הדלת שלהם פתוחה.

דוד אזולאי: פעם היינו יכולים לגשת לראש ממשלה, להתחכך עם ראש ממשלה ולדבר איתו.

דוד אזולאי: היום לצערי הרב, האזרחים מנועים, כמעט אי אפשר לגשת לראש ממשלה או לשר באחד הארועים סתם ללחוש לו משהו באוזן, לדבר איתו, או אפילו ללחוץ את ידו.

דוד אזולאי: ראשי רשויות אין להם ברירה.

דוד אזולאי: הם מתחככים עם הציבור שלהם, לאן אנחנו רוצים להגיע.

דוד אזולאי: שגם ראש רשות לא יוכל להיחשף אצל הציבור שלו, שגם הוא יהיה חשוף בפני הציבור שלו.

דוד אזולאי: אני חושב שאסור שהמצב הזה יקרה.

דוד אזולאי: זה עדיין הדלת היחידה הפתוחה בפני האזרח, לבוא ולהקיש על דלתו של ראש הרשות ולהגיד, אדוני ראש העיר, בחרתי בך, יש לי בעיה ואני רוצה שתשמע אותי בלי מתווכחים בלי שום אמצעים.

דוד אזולאי: יש לי הרגשה שאם המצב הזה יימשך, זה עניין של זמן.

דוד אזולאי: שגם לראש רשות לא נוכל לגשת אלא נעבור את כל אותם תהליכים שעוברים אצל ראשי ממשלה ושרים.

דוד אזולאי: אני מבקש לשמוע דיווח מנציגי המשטרה.

דוד אזולאי: בבקשה אדוני.

מני יצחקי: לפני שאתן נתונים, אני אתחיל מהסוף.

מני יצחקי: מבחינתנו, האנשים שעומדים בחזית אלה ראשי הרשויות, אנשי מוסד.

מני יצחקי: מבחינתנו חשיבות רבה אז בעדיפות ראשונה, אני אומר באחריות, מבחינה מודיעינית וחקירתית לתת את המענה ההולם.

מני יצחקי: למעשה, אני מופקד על נושא המודיעין.

מני יצחקי: מבחינתנו אנחנו מסמנים את אותם מאויימים.

מני יצחקי: אנחנו נותנים את כל המענים המודיעיניים בכל הכלים המודיעיניים שיש ברשותנו סביב אותם מאויימים.

מני יצחקי: על מי אני מדבר?

מני יצחקי: אנחנו בממוצע יודעים על 40 בשנה פלוס מינוס, כדוגמה, ב-2008 היו 40 ראשי רשויות.

מני יצחקי: עד היום יש לנו 24 ראשי רשויות וכדומה.

דוד אזולאי: 24 ראשי רשויות מאויימים.

דוד אזולאי: יש סיווג למאויימות?

מני יצחקי: כדי לדעת איזה סל אבטחה, או איזה סוג של פעילות מודיעינית, איזה עוצמות גם בחקירה וגם באיסוף המודיעיני, או מי היריבים שעומדים מול אותם ראשי רשויות, אנחנו מסווגים מ1-6 .

מני יצחקי: לצערי הרב מרבית ראשי הרשויות תופסים את המקום מס' 6 ברמת האיום שזו הרמה הגבוהה ביותר, 9 מהם, נכון להיום יש 9 כאלה, ביחס לאחרים, השאר מתפזרים על רמה 5, 4, זה על-פי פרמטרים מאוד מסודרים, מאוד מאורגנים שקיימים אצלנו.

מני יצחקי: אנחנו הקמנו יחידה שמטפלת אך ורק בנושא הזה של נושא מאויימים, שלמעשה גם נושא ראשי הרשויות נכנסים פנימה.

מני יצחקי: מה הסגנון או מה השיטה העיקרית או הסיבות העיקריות לאיומים, אז יש לפניכם.

מני יצחקי: התנגדויות למינויי ראשי ועדות, הלנת שכר, התנגדות לאיחוד רשויות, ניתוקי מים, תופעות פשיעה שראש העיר או ראש המועצה עומד לפעמים בצורה מאוד רצינית מול האיומים האלה אצלו בעיר.

מני יצחקי: אנחנו רואים לפעמים מעשים מאוד תקיפים וענייניים.

מני יצחקי: המאיימים הרבה פעמים לא שבעי רצון מאופי הפעילות של העירייה מאכיפת החוק, סכסוכים מקצועיים, יריבות פוליטית לעתים, אינטרסים כלכליים וכאלה ואחרים.

מני יצחקי: איך מבצעים את הדברים האלה.

מני יצחקי: הנחת מטענים, זריקת רימונים, ירי, איומים, בקבוקי תבערה, הצתת כלי רכב, איומים מילויים, העברת מסרים סמויים וכו', הצתות וכדומה.

מני יצחקי: אנחנו למעשה מכירים, ואנחנו במודיעין מכירים כל ארוע מול כל ראש עיר או ראש מועצה.

מני יצחקי: אנחנו מכירים לעומק, אנחנו משקיעים כמשטרה.

מני יצחקי: לאחר מכן ראש חטיבת האבטחה ידבר על סוג האבטחה.

מני יצחקי: מבחינתנו, איזה סוג אבטחה שלא תתקיים, האיסוף המודיעיני, הפעילות המבצעית האופרטיבית של יחידות כאלה ואחרות.

מני יצחקי: יש אירוע שיחידה מיוחדת עבדה תקופה מאוד ארוכה סביב העניין וניתקה את עצמה מפעילויות אחרות.

מני יצחקי: ושם הם פועלים עד שאנחנו חושפים את אותם מאיימים.

מני יצחקי: הבעיה בהרבה מהמקרים שזה לוקח זמן כי צריכים ראיות, צריכים להוכיח דברים.

דוד אזולאי: לפני כן, יש שלב אחד שאולי אדוני דילג עליו, את זה הייתי רוצה לשמוע מכם.

דוד אזולאי: אותו ראש רשות שהונח לביתו מטען או רימון או ירי, לא חשוב.

דוד אזולאי: אני מבין שהפעולה הראשונה שהוא עושה, והוא צריך לעשות, זה לדווח למשטרה.

מני יצחקי: ודאי, מן הסתם זה קורה.

דוד אזולאי: השאלה שלי מה קורה הלאה, איך העסק מתחיל להתגלגל?

מני יצחקי: אני אנסה לתאר את התהליך.

מני יצחקי: אני מקווה, זה הרצון שלנו לדעת על האיומים, או לדעת על כל מסכת האירועים קודם, ולדעת להעריך דברים ולהיות מוכנים.

מני יצחקי: ואם לא, והגענו לסיטואציה שנזרק רימון כפי שאתה מתאר, כמובן שנפתחת חקירה גלויה, במקביל תמיד, אבל תמיד יש פעילות סמויה בעיקר שמדובר באנשי ציבור.

מני יצחקי: יש פעילות מודיעינית סמויה ואיסוף איטי, מקווים שהוא יהיה מהיר, אבל בשלבים של המודיעין על מנת לצבור מודיעין ולהגיע לחקירה גלויה.

מני יצחקי: אני חייב לומר שיש הרבה מקרים, לוקח זמן אבל אנחנו מגיעים למבצעים, אחר כך זה תהליך משפטי.

דוד אזולאי: אני מתכוון למצב שאותו ראש עיר - האם מישהו מנחה אותו שהוא צריך לקחת מאבטח או לא לקחת מאבטח, בלשכה, בבית, ברכב וכו'.

מני יצחקי: השאלה שלך ברורה.

מני יצחקי: אני נתתי תיאור מה המשטרה עושה.

מני יצחקי: במקביל, יש את יחידת האבטחה - - -

דוד אזולאי: מה שאמרת עד כה, אתם חייבם לעשות כמשטרה עם תקציב, בלי תקציב.

מני יצחקי: אין פה עניין לתקציב.

מני יצחקי: יש פה עניין שאנחנו אמונים על העניין הזה.

מני יצחקי: אנחנו אמונים לאסוף מודיעין, אנחנו אמונים לבצע חקירה.

מני יצחקי: אנחנו אמונים לגלות את המעורבים, להביא אותם בצורה מסודרת לבית משפט.

מני יצחקי: אני חושב שאם תעברו על הארועים של השנתיים האחרונות, גם הרחבנו בכוח אדם ובמשאבים את הנושא הספציפי הזה.

מני יצחקי: מתקיימים דברים ואני מקווה שבקצב נכון.

מני יצחקי: לפחות מודיעינית אנחנו בדרך כלל יודעים במי מדובר.

מני יצחקי: הרבה פעמים אנחנו צריכים תהליך של זמן על מנת לייצר את הראייה או לקבל את הראייה בטכניקה כזו או אחרת, או לתפוס על חם או לראות כאלה עניינים.

מני יצחקי: במקביל, בלי קשר, חייב להיות תהליך מאוד מסודר, מאוד מגובה, מאוד חזק על מנת לתת את הביטחון לראש המועצה ולראש העיר שמבחינתנו, אני מודיעינית אומר לכם, שראש העיר מקבל את האבטחה והוא עומד בפרץ, הדברים לא חוזרים על עצמם.

מני יצחקי: ראש עיר שמתמודד, אז מבחינתנו אנחנו מרגישים את זה לאחר מכן מודיעינית.

מני יצחקי: אני חושב שחייבים לתת לו את מלוא הגיבוי על מנת שימשיך את המעשים שלו מול אותם בעייתיים, והתפקיד שלנו זה להביא אותם לבית משפט ולאסוף את הראיות.

מני יצחקי: מחלקת האבטחה מחליטה איזה סל אבטחה הוא אמור לקבל.

דוד אזולאי: תודה רבה.

דוד אזולאי: אני רוצה לשמוע את אנשי המשטרה ואחר כך ראשי רשויות כדי שתוכלו להגיב.

מאיר בן ישי: משפט אחד לפני המעטפת האבטחתית.

מאיר בן ישי: אנחנו מדברים על ראשי הערים, אני מבקש להוסיף את המשפחות.

מאיר בן ישי: אני לא מדבר בשמם, אבל הם לא לבד.

מאיר בן ישי: יש מסביבם משפחה שלמה, הקרובה מאוד, ואפילו הרחוקה.

מאיר בן ישי: כשזורקים רימון רסס לחצר הבית של ראש עיריית אשדוד למשל, יש לו משפחה, יש לו ילדים אני מניח לאיש היקר, לכן צריך לראות את המעטפת הכוללת ולא רק ראש העיר.

מאיר בן ישי: יש משפחה שלמה שנמצאת בחרדות כאלה ואחרות.

מאיר בן ישי: אנחנו עם השוטרים מטפלים גם במשפחה, עם קציני רווחה, עם פסיכולוגים, עם קב"נים, נותנים טיפול רחב יותר.

מאיר בן ישי: אחרי שהמודיעין אצלנו מרכז את המודיעין, ומכריז או קובע את רמת האיום, זה מגיע אלינו לדיון כמובן ביחד עם המודיעין ועם כל הגופים.

מאיר בן ישי: אנחנו מחליטים על חליפת אבטחה שיש בה מכל המרכיבים.

מאיר בן ישי: מאבטחה צמודה ואבטחה על הבית, מצלמות, גדר, אזעקה, וליווי צמוד, וליווי סמוי וניידות, וסיורי ניידות.

מאיר בן ישי: לכל ראש עיר יש לנו חליפה מסודרת.

מאיר בן ישי: רק בעיה אחת, מול ראשי הערים אין לנו סמכות, אנחנו רק גוף ממליץ, להבדיל מדברים אחרים.

מאיר בן ישי: אין לנו סמכות משפטית להנחות ולהורות בעירייה או משרד הפנים, זה ממש לא משנה כרגע.

מאיר בן ישי: יש להם חובה למלא את ההנחיות שלנו.

מאיר בן ישי: זה אחד הפערים הגדולים.

מאיר בן ישי: יש רשויות שמבצעות, יש רשויות שלא.

מאיר בן ישי: אנחנו לא יכולים ללכת עם זה רחוק.

דוד אזולאי: זאת אומרת אין לכם סמכות כלפי ראשי רשויות.

דוד אזולאי: אם אתה מנחה ראש רשות כיצד לנהוג עם אותה חליפה שהצעת לו, הוא לא מבצע?

מאיר בן ישי: לא, אם אומרים לי קח מאבטח אישי, וזה עולה 60 אלף שקל לחודש, אני אומר לא.

מני יצחקי: היום הוא לא חייב.

2183: למשל חברי כנסת, הם חייבים לקבל את ההמלצות של קצין הכנסת.

מני יצחקי: יצ'קו מונחה על ידנו.

יעקב אדרי: גם הכנסת משלמת.

מני יצחקי: קצין הכנסת מונחה על ידינו.

מני יצחקי: ברגע שיש חבר כנסת מאויים, אנחנו עושים הערכת מצב ביחד עם יצ'קו, קובעים חבילת אבטחה והוא מחוייב לבצע אותם.

יצחק גולברי: זה בחקיקה?

מני יצחקי: חיובי.

מני יצחקי: שופטים מאויימים, משמר בתי המשפט מונחה על ידינו, והוא מחוייב.

מני יצחקי: רוצה, לא רוצה, יש לו תקציב, הוא מחוייב, אנחנו עושים על זה פיקוח ובקרה ויושבים שם על העורק הראשי אם הוא לא מבצע, זה קורה לנו ביום יום.

מני יצחקי: ראשי רשויות, אני יכול להמליץ לאדון פיני בדש, ולא מעבר לזה.

מני יצחקי: אין לנו סמכות לחייב - - -

דוד אזולאי: אני רוצה שתדע למה.

דוד אזולאי: אני מרשה לעצמי לדבר בשם ראשי הרשויות.

דוד אזולאי: כשאותו ראש רשות עושה את החשבון, הרשות שלו במצוקה כספית.

דוד אזולאי: עכשיו הוא צריך להוציא סדר גודל של מליון שקלים.

דוד אזולאי: מה הוא יעשה?

דוד אזולאי: הוא יתן את זה לשירותי הדת או לשירותי הכבאות, או יקח את האבטחה האישית שלו.

דוד אזולאי: תבינו פה את הדילמה שלו.

מני יצחקי: הם לוקחים סיכון.

יצחק גולברי: ואז ציבורית יגידו שהוא מבזבז כספים על השמירה.

מני יצחקי: בגישה הזאת אדוני היושב ראש, הם לוקחים יותר סיכון על עצמם וזה לא בריא.

מני יצחקי: אולי אין להם ברירה, אבל זה לא נכון.

מני יצחקי: הם חייבים להיות מאובטחים בצורה מלאה מעבר לפעילות החקירתית והמודיעינית שלא כולם יודעים עליה.

יצחק גולברי: אם הם לא מקבלים המלצה, מה מבחינת

יצחק גולברי: כם מבחינת האבטחה?

מני יצחקי: אין לי סמכות משפטית.

חמד עמאר: אתם יודעים שעלול להיפגע ראש עיר, ואתם לא עושים כלום.

מני יצחקי: אנחנו נותנים פתרונות, אבל זה לא לאורך זמן לאורך כל השנה.

מני יצחקי: אנחנו עושים את זה על עשרות שוטרים שלנו מסביב.

דוד אזולאי: תודה מקרב לב.

חיים געש: במהלך עשר השנים האחרונות, הייתי מאויים בן ביודעין ובן לא ביודעין ארבע או חמש פעמים.

חיים געש: בין יתר הדברים היה ראש כרות של חייל על מכסה המנוע שלי בחנייה בבית.

חיים געש: במקרה הזה אני העברתי למשטרה את כל הפרטים חוץ ממספר התחתונים של המבצע ולא קרה כלום.

חיים געש: לגבי סל האבטחה.

חיים געש: אני עם רקע בנושא האבטחה, אני מכיר את העלויות של הדבר הזה.

חיים געש: העניין הרבה יותר חריף מאשר הוא יתן לי הוראה או לא.

חיים געש: אני רוצה לבצע את ההוראה, במקרה שפעם האחרונה שפנו אליי, פניתי לממונה על המחוז, אמרתי לו תגיד לי מה לעשות, יש לי מועצה לאומתית, אין אף אחד שיאשר את התב"ר הזה.

חיים געש: אין מי שיאשר את ההוצאה הכספית, או יעדכן את התקציב.

חיים געש: יש מועצה לאומתית, לא יעבור.

חיים געש: הממונה על המחוז אישר.

חיים געש: אני לא אלך להשקיע עשרות אלפי שקלים בשביל הקמת חומה בחצר.

חיים געש: יש פה כמה אלמנטים.

חיים געש: יש פעמים שאני מאויים, יש פעמים שאני יודע, יש פעמים שאני לא יודע.

חיים געש: הראש של החיה הגיע לאוטו בלי שידעתי כלום וגם המשטרה לא ידעה כלום.

חיים געש: וכשהיא ידעה, היא נתנה סל אבטחה שאי אפשר לעמוד בעלויות שלו, וגם כשהיה צריך לעבור כסף ממשרד הפנים, עם אותם 10 מליון שקלים של הדיון הקודם, עכשיו שמעתי שנשארה שם יתרה של 7 מליון שקלים, אני לא קיבלתי חזרה את כל הכסף שהשתמשתי, ממש לא.

חיים געש: לא יודע לפי איזה פרמטרים יחזירו לי את הכסף.

דוד אזולאי: החזירו או לא החזירו?

חיים געש: לא החזירו את הכל, חלק יחסי.

חיים געש: עכשיו שמעתי שנשארו 7 מליון שקלים, אני בכלל מופתע.

דוד אזולאי: כנראה שאתה לא מאויים מספיק.

חיים געש: אני מדבר על מה שהוצאתי באישור הממונה על המחוז.

חיים געש: אחרי שקיבלתי את סל החבילה, אמרו לי אתה מאוים ברמה שש, זה סל האבטחה שלך.

חיים געש: אמרנו לממונה על המחוז זה העלות.

חיים געש: הוצאנו חלק, שלחנו למשרד הפנים.

חיים געש: אני מבין שנשארו שם 7 מליון שקלים.

חיים געש: יש בעיה נוספת וגם היא קשורה לפה, זה רמת הענישה של אלה שבסוף המשטרה מניחה עליהם את היד.

חיים געש: אירוע ראשון שקרה לי לפני שבע שנים.

חיים געש: הוא קיבל צו הרחקה מהמשטרה, ונסגר התיק מחוסר עניין לציבור.

חיים געש: המקרה השני, הגעתי לבית המשפט להעיד, אמרה לי התובעת של המשטרה, אתה יכול לחזור למשרד כי סגרנו עיסקה ועבודות שרות של שלושה חודשים בעיירה סמוכה.

חיים געש: גם הניסיון ללכת עד הסוף גם של התביעה המשטרתית וגם של בתי המשפט לא קיים.

חיים געש: זה נראה ברור מאליו שלא קורה כלום.

חיים געש: תאיים על עובד ציבור – בהערה אדמיניסטרטיבית פה, הצעת הרציפות על הצעת החוק מתייחסת ליריות, אני מציע לתקן את זה ולכתוב רשויות מקומיות, כי אחרת מה עם מועצות אזוריות, ומה עם מועצות מקומיות?

יצחק גולברי: יש חוק העיריות וצו הרשויות המקומיות, צריך להחיל את זה על שניהם.

חיים געש: לכן אני חושב שזה חוזר חזרה לאותו תקציב.

דוד אזולאי: אתה מדבר על הצעת החוק הפסולה?

חיים געש: אני לא רוצה להשתמש בביטויים שהאיש השתמש בהם, הנציג המכובד של משרד המשפטים.

חיים געש: אבל זה מבטא מהלך של "הממלכה מתנתקת מנתיניה".

חיים געש: כשהוא אומר לא מעבירים כסף, אתה אומר מה זה לא מעבירים.

חיים געש: שליש מהתקציב של הרשויות, חלק מהרשויות זה כספי מדינה שעוברים לצרכי חינוך, רווחה, דת, כל מה שאתם רק רוצים.

חיים געש: הנושא הזה חייב להיות מאורגן.

חיים געש: או בהחלטה אחרת שאם רוצים שזה יעבור מתקציב לרשות, שיגידו לראש הרשות איך לעשות את זה, אם יש לו מועצה לאומתית, נתתי לכם מקרה אמיתי.

חיים געש: בפעם האחרונה שהוכרזתי כמאויים על ידי המשטרה, היתה לי מועצה לאומתית, שום סיכוי שבעולם שהייתי יכול לעשות עדכון לתקציב.

חיים געש: אז הייתי צריך להישאר חשוף בצריח?

חיים געש: יכול להיות.

דוד אזולאי: עובדה שהממונה על המחוז בכל זאת הבין את הבעיה שלך ואישר את התב"ר.

דוד אזולאי: במקרה הזה יש מענה.

דוד אזולאי: אני שמח לשמוע שהממונה על המחוז לקח על עצמו את האחריות.

דוד אזולאי: תאר לך שגם זה לא קורה, אז בכלל מצבך היה יותר חמור.

חיים געש: 28 שנים הייתי בצבא, התרגלתי כנראה לחיות חסדי שמים.

דוד אזולאי: אתה יודע שאין סומכין על הנס.

יצחק גולברי: אני בקדנציה השנייה התחלתי.

יצחק גולברי: הייתי 6, 5, 3 ו-6 רימון על הבית - מסכת של התעללויות.

יצחק גולברי: לא פעם הצמידו לי אבטחה גם לבית.

יצחק גולברי: בשנה שעברה עלה לי 603 אלף שקלים אבטחה.

יצחק גולברי: זה יוצר למועצה בסדר גודל שלי גרעון, שיש לי 7 גרעון של 7 מליון שקלים, ואני צריך להוציא 603 אלף שקלים על אבטחה, לפנות למשטרה וכל הזמן ללחוץ על מפקד משטרת נתניה, דבר עם קצין מאויימים להוריד את דרגת האיום כדי להפסיק את האבטחה מעליי.

יצחק גולברי: אני ממש מתחנן אליו כל פעם.

יצחק גולברי: אני מתבייש להוציא את הכסף הזה.

יצחק גולברי: אני אומר את זה בכאב גדול, אדוני היושב ראש שתדע.

יצחק גולברי: אני מדבר עם חברים שלי ראשי רשויות, אנחנו לאט לאט מתחילים להוריד את הרגל מהגז, כי אנחנו פוחדים, ואמר הקצין הנכבד, יש לנו בני משפחה, יש לנו ילדים.

יצחק גולברי: הילדים שלנו פוחדים.

יצחק גולברי: הבת שלי מגיעה אחרי 12 בלילה, רוצה לרדת מהאוטו לחנייה, היא כל הזמן מבקשת ממני, אבא בוא תיכנס איתי לחנייה להכניס את האוטו, כי היא פוחדת שמחכה לה מישהו.

יצחק גולברי: אגיד עוד משהו, המצב הגיע שאנחנו כבר לא מדווחים הכל למשטרה, כדי לא לקבל אבטחה כי אין לנו כסף מאיפה לממן את זה.

יצחק גולברי: לפני שבועיים, אני והסגן יצאנו מישיבת מועצה.

יצחק גולברי: הסגן הלך לחברה שלו, אני נסעתי לחתונה.

יצחק גולברי: כשאני יצאתי מוקדם מדי מהחתונה, ראיתי שניים עם אלות חיכו ליד האוטו, אני חשבתי שסתם אנשים ברחו.

יצחק גולברי: אז עליתי לאוטו חזרתי לקדימה.

יצחק גולברי: וכשבאתי לקדימה האוטו הוצת באותה שנייה עד הסוף.

יצחק גולברי: זאת אומרת, שחיכו לי גם כן.

יצחק גולברי: אז לא עשינו מזה עניין כדי שלא לקבל אבטחה כי אין כסף, אין לי מאיפה למממן את זה.

יצחק גולברי: אז אתה חושב עכשיו פעמיים מה אתה עושה.

יצחק גולברי: כי אתה שומע שישבו בקאנטרי בפרדסייה, ואחד העבריינים שטיפלתי בו מלחמת חורמה, כולל פינוי, כולל זריקה שלהם מאיזה נכס שהם השתלטו עליו.

יצחק גולברי: הוא אומר, אני אחכה לו בפינה, באיזה מקום אני אגמור אותו יום אחד.

יצחק גולברי: אני לא מעביר את זה למשטרה, כי אני יודע מייד אני אקבל אבטחה ואין לי מאיפה לממן את זה.

יצחק גולברי: צריכים להחליט מה רוצים.

יצחק גולברי: רוצים ראשי רשויות דרגה ג', או יש ראשי רשויות שלוקחים באמת – אנחנו לא גיבורים גדולים.

יצחק גולברי: אני אבטחתי אישיות לא בכירה במדינה, את יצחק רבין.

יצחק גולברי: חבל שלא אמרו לקחת את הפקחים של עיריית תל אביב שיאבטחו אותו, אולי היו נותנים לו אבטחה טובה ברמה.

יצחק גולברי: אתה יודע איזה סמכות יש למאבטח לגבי פתיחה באש, לגבי הגנה על מישהו?

יצחק גולברי: אתה זורק פקחים - איזו הכשרה יש לו?

יצחק גולברי: אנחנו מקבלים מאבטחים שהם ממליצים, שכולם בוגרי קורס אחי"ד, שעוברים השתלמויות, עוברים קורסים, עוברים מבחני כושר.

יצחק גולברי: כל הזמן חוזרים ברמה כזאת שהם יכולים לתת את ההגנה.

יצחק גולברי: בינינו, הרי אם מישהו יחליט לפגוע בנו ויפתח באש מאיזה מרחק, הרי גם על ראש ממשלה אפשר לירות וגם על שר.

יצחק גולברי: אבל אומרים לעשות את זה, כדי שלא לעשות את הפירצה שקוראת לגנב ולתת לנו את המינימום שאנחנו צריכים.

יצחק גולברי: אבל אם לא תתנו לזה, יגיע מצב שראשי רשויות – אני אומר לך, פעם הייתי במיידי.

יצחק גולברי: אני מכיר את חברי מעומר ואת חיים געש, אנחנו לא עושים חשבון.

יצחק גולברי: באמת, אם תסתכלו על מה, הכל זה ענייני, הכל כדי לשמור על החוק.

יצחק גולברי: הכל כדי להגן על היישוב.

יצחק גולברי: היום היישובים שלנו אטרקטיביים בעומר, בפרדס חנה כרכור, קדימה צורן, יישובים אטרקטיביים.

יצחק גולברי: אבל אם אנחנו נוריד את הרגל מהגז, נחזור לקדימה, כשהגיעו יחידת משמר הגבול, היתה צריכה להגיע בשנות ה-70 אליה במסגרת תוכנית "תירוש", כדי לעשות סדר ברחובות.

יצחק גולברי: אני רוצה להמשיך להיות ראש מועצה.

יצחק גולברי: אהרונוביץ פוגש אותי בחתונה ביום חמישי ואומר לי: "אתה סמל למופת".

יצחק גולברי: אבל אני מתחיל להרגיש פרייר.

יצחק גולברי: אני לא רוצה להרגיש פרייר, כי אם תופסים את הבן-אדם, אני תמיד אומר את השמות.

יצחק גולברי: המשטרה עושה עבודה מצויינת.

יצחק גולברי: תופסת את הבן-אדם, הוא בא למועצה ואמר, אני אירה לכולכם כדור בראש, עצרו אותי, קיבל צו הרחקה.

יצחק גולברי: עמדתי עם המאבטח ועם עוד שני אנשים על מדרכה של מטר, הוא עלה עם הקטנוע.

יצחק גולברי: עשו נסיון דריסה, בסוף התביעה עשתה איתו עיסקת טיעון על נסיעה ללא רשיון.

יצחק גולברי: הוא הגיש נגדי תביעת דיבה, ואני צריך לקחת סוללת עורכי דין כדי להגן עליי שלא אפסיד את המכנסיים שלי.

יצחק גולברי: מה רוצים מאיתנו?

יצחק גולברי: הרי אחר כך מבקר המדינה כותב דוח שאנחנו לא אוכפים, ולא דואגים לרשיונות.

יצחק גולברי: צריכים להחליט מה רוצים מאיתנו.

2183: אין לי טענה על המשטרה, אני חושב שהמשטרה עושה מעל ומעבר.

2183: אבל כשאני צריך להוציא בסביבות מליון בשנה מתקציב של 50 מליון זו בעיה.

2183: אתה צריך להבין.

2183: קבעו תקציב במשרד הפנים איקס כסף, ואמרו, עד סוציו-אקונומי 6.

2183: אם אתה ב-10 לא מגיע לך אגורה.

2183: עכשיו ללכת להוציא מליון שקלים מתקציב של 50 מליון זה מטורף.

2183: אמרתי בסדר, לקחתי אקדח, ולקחתי את אמ-16 הולך איתו.

2183: אני מקבל כל הזמן מהמשטרה מכתב, שאתה בניגוד לכללים לא הולך עם מאבטח, ועוד פעם האחריות שלך והאחריות שלך.

2183: עד שיום אחד אני בא למשרד אני רואה מאבטח, אמרו לי, לא שואלים אותך מי פה, מי משלם לא יודעים, עכשיו קודם כל יש, אחר כך נראה מי משלם.

2183: זה הרבה כסף, אז בסדר, על הבית אני לא מוותר, כי בכל זאת איש משפחה, יש שמירה על הבית, מצלמות, יש הכל, ויש חבלן משטרתי כל הזמן שבודק מכוניות.

2183: למדנו לחיות עם זה, אני כבר ותיק עוד שהייתי חבר כנסת, שדודי היה מפקד המרחב שם – יריות, ושריפת מכוניות.

2183: התרגלתי לעניין.

2183: הגענו למצב שבעצם יש דברים שאני צריך לעשות כי כולם מפחדים.

2183: אם אני צריך להדביק צו הריסה, אף פקח לי לא רוצה ללכת, אני צריך ללכת בעצמי.

2183: ואם צריך להרוס, אני צריך לשבת על הטרקטור ולהיות ליד הטרקטור, אף אחד לא רוצה ללכת.

2183: אני היום במצב שאף קבלן לא רוצה לעבוד אצלי.

2183: אף חברת אבטחה לא רוצה לאבטח.

2183: לצערי הרב אין ברירה, אז המשטרה לוקחת אחריות בעניין כי אין ברירה.

2183: היא עושה עבודה – אם הוא דיבר על כוח משימתי, אז הוקם אצלי כוח משימתי שאני לא יודע כמה עלה למדינה, אבל הרבה מאוד כסף, עם 90 שוטרים לתקופה ארוכה עם כל האמצעים שאפשר.

2183: אז תפסו חלק, גם אתמול בלילה ניסו לשרוף מטוס.

2183: אגב.

2183: החבורה נתפסה אבל המשיכו.

2183: אתמול בשעה אחת עשרה וחצי בלילה ניסו לשרוף עוד פעם מטוס.

קריאה: עיסקת טיעון.

2183: לא, יש פה נחישות.

2183: הבעיה שלי זה לא המשטרה, לא רק בזה בכל התחומים.

2183: הבעיה שלי בתי משפט.

2183: בתי משפט אתה תופס בן אדם, פירקו עצמות לאנשי קק"ל שנטעו עצים אצלי וניסו לשרוף אותם.

2183: מביאים אחד שהתחפש לאשה, 500 שוטרים, שב"כ, מוציאים אחד מהארון, אחד מחופש לאשה.

2183: השופט אומר לו, אתה ראית אותו?

2183: אומר לו, לא, תן לי יומיים או תשלח אותו הביתה.

2183: אתה יודע למה?

2183: אני אגיד לכם, רובם גרים אצלי, מתים מפחד.

2183: אם אני אשים מצלמה מתחת לשולחן, בדיונים שבאים לך 20 עשרים בדואים צעירים עם הזקנים והם נעים, המצלמה מתחת לרגליים של השופט - אני אומר לך, הרגליים שלו כך, ושל השופטת כך.

2183: אני אומר לך באחריות – פה ובתקשורת השופטים מפחדים.

2183: הם כולם מפחדים.

2183: אתה רואה את פסקי הדין שלהם ואת ההחלטות שלהם ואתה לא מבין אותם בכלל, הם מפחדים.

2183: אנחנו אומרים או.

2183: קיי.

2183: עכשיו, המשטרה בכדי להביא אחד כזה, היא צריכה כמעט לתפוס אותו על חם.

2183: חוץ מאשר לתפוס אותו על חם להביא אותו לשופט, וגם אז נשחרר אותו אחרי 24 שעות למעצר – אוהל בית תקרא לזה.

2183: חוץ מזה, הם חייבים.

2183: הם משקיעים ים של כסף.

2183: עכשיו יש לנו גם נזקים אישיים.

2183: תקשיב.

2183: כששורפים לי מטוס אין לי ביטוח עליו, אף אחד לא מממן לי.

2183: כשאני משלם, אני מבטח את הג'יפ שלי הפרטי, אני משלם עוד 3,500 שקלים לחודש, כי לא רצו לבטח אותי.

2183: אמרו לי, אתה רוצה ביטוח יעלה לך כך.

2183: אנחנו לא באים לבכות שזה עולה לנו הרבה כסף ומה המשפחה עוברת וכו'.

2183: אנחנו לא מדברים על זה.

2183: אבל אומרים תשמע, אתם מחייבים אותי, אתם רוצים שאני אמשיך במשימה, מישהו צריך למממן את זה.

2183: אתה יודע מה, אנחנו מאויימים ברמות פי עשר יותר מאשר 80% מהשרים פה.

2183: אני אומר לך באחריות.

2183: לא יכול להיות שיגידו לנו אתה סוציו-אקונומי 10 לא תקבל, אז מה אתם רוצים?

2183: אני לא מפחד, ולא עושה חשבון לאף אחד.

2183: אני הולך עם נשק, ועכשיו אין לי ברירה אני הולך עם מאבטח כי לא שואלים אותי.

2183: אבל לא יכול להיות שאתה רוצה שנרים ידיים בגלל האטימות לא בגלל פחד.

2183: נרים ידיים ונלך.

2183: אני עובד בחינם, אני בפנסיה מלאה גם כנסת גם מועצה, חמש קדנציות.

2183: לך הביתה, מה אני צריך את זה.

2183: יש בעיה לאומית שאני נאבק בבעיה הלאומית הזאת.

2183: לא יכול להיות שיגידו לי שהרשות תשא באחריות הזאת.

2183: אתם צריכים לתת מענה.

2183: המשטרה עשתה עבודה פה, לפחות אצלי, המשטרה עושה עבודה מדהימה.

דוד אזולאי: המשטרה עושה את העבודה, אתה חושף את עצמך.

דוד אזולאי: כשאנחנו שומעים על עסקת טיעון של דריסה במקום איום, באיזשהו מקום כל כוח ההרתעה הולך.

דוד אזולאי: נגד זה אתה יודע, בית המשפט לצערי הרב במקרים האלה - אני מקווה שמכאן תצא הפנייה למערכת המשפט, להחמיר בענישה כלפי מאיימים על שליחי ציבור.

2183: תסלח לי, אדוני יושב בבית המשפט ועבריין אומר לשופט, מתחיל לקלל אותו, לא נעים להגיד לך מה הוא אומר לו.

2183: ההוא מתכופף, אומר, תביאו לי שני מאבטחים, אז אני מרשה לעצמי גם לצעוק על השופט, אם הוא צועק גם אני צועק על השופט.

דוד אזולאי: תודה רבה.

דוד אזולאי: חבר הכנסת אדרי, ראש עיר לשעבר בין היתר.

יעקב אדרי: התמונה שמצטיירת פה היא קשה מאוד.

יעקב אדרי: אגיד למה היא קשה.

יעקב אדרי: הייתי גם פעם במקצוע הזה של ראש העיר וגם אני הייתי מאויים.

יעקב אדרי: אני רואה שכל הזמן הגרף עולה ומחמיר.

יעקב אדרי: ראש העיר הנוכחי גר באור עקיבא, לא רחוק ממני.

יעקב אדרי: כל פעם שאני עובר, אני רואה שמוסיפים עוד משהו.

יעקב אדרי: אני רואה מצלמות מפה, ומצלמות משם, ופנס, הגדר מוגבהת, ואני שואל עד לאן זה יגיע?

יעקב אדרי: גם לי שמו רימון, עברתי דברים לא קלים.

יעקב אדרי: אני מרגיש שזה הולך והופך להיות בלתי נסבל.

יעקב אדרי: אדוני היושב ראש, אי אפשר שנעשה את הדיון הזה, ונגיד זהו, מילאנו את חובתנו תלכו הביתה תמשיכו עם הצרות שלכם.

יעקב אדרי: אני מכיר את הנחישות של היושב ראש בעניין הזה.

יעקב אדרי: הנושא של הרשויות מאוד חשוב לו.

יעקב אדרי: אני אומר לזכותו.

יעקב אדרי: אני מתאר לי שהוא לא יעזוב את העניין הזה.

יעקב אדרי: אבל צריך ליזום פה דיון עם שר לביטחון פנים, עם שר הפנים וגם שר המשפטים.

יעקב אדרי: אני מכיר את העבודה של המשטרה, זה לא קל לאסוף את ההוכחות ואת הראיות, מאוד קשה.

יעקב אדרי: אנחנו מתעסקים עם אנשים מאוד אלימים, עבריינים.

יצחק גולברי: מתוחכמים חלקם.

יעקב אדרי: ומתוחכמים.

יעקב אדרי: בסוף באים בתי המשפט וזו בושה וחרפה.

יעקב אדרי: אין לי בעיה.

יעקב אדרי: בקדנציה הקודמת כל פעם שעליתי על הדוכן, הייתי גם סגן השר לביטחון פנים.

יעקב אדרי: הייתי תוקף את מערכת המשפט.

יעקב אדרי: הפסקתי לעשות חשבון, כי זו הבעיה הכי קשה שלנו מבחינת בתי המשפט.

יעקב אדרי: אגב, זה בכל הנושאים.

יעקב אדרי: הקלות הבלתי נסבלת של צורת העונשים, היא פשוט מדהימה.

יעקב אדרי: אגב, זה מוריד גם את החשק למשטרה.

יעקב אדרי: מה, נאסוף ראיות?

יעקב אדרי: נשקיע שעות, נשקיע כסף, ובסוף זה נגמר בשלושה חודשי עבודת שרות בעירייה הסמוכה.

יעקב אדרי: ואני אומר עד לאן.

יעקב אדרי: אני מציע שהדיון הזה – ושוב אתה אמרת משפט מאוד חשוב.

יעקב אדרי: בסוף זה יגיע למצב שבו כולנו נגיד איך לא התרענו, איך לא צלצלנו בפעמונים?

יעקב אדרי: כאשר חלילה ראש רשות ייפגע וזה עניין של זמן.

יעקב אדרי: גם כך הם פגועים בכל מיני דרכים.

יעקב אדרי: אני מדבר על פגיעה קשה מאוד, שבו כולנו נצטרך להגיד מה קרה ומה עשינו בעניין הזה.

דוד אזולאי: תודה רבה.

חמד עמאר: אדוני היושב ראש, כשבאים ודנים בראשי רשויות, יש חלק מראשי רשויות שהם אמיצים, מוכנים לעמוד מול העבריינים שמאיימים עליהם.

חמד עמאר: אבל יש הרבה ראשי רשויות שלא אמיצים, מבצעים את מה שהעבריינים רוצים.

חמד עמאר: על כן אנחנו כאן צריכים לבוא ולתת גיבוי למשטרה.

חמד עמאר: אנחנו צריכים לדאוג שיהיה דיון עם משרד המשפטים.

חמד עמאר: ללכת ביד מאוד קשה נגד העבריינים האלה.

חמד עמאר: כי בסופו של דבר מי שמאיים, אותו ראש רשות יודע, שהבן אדם הזה בא אליו ואמר לו, אני יירה בך.

חמד עמאר: המשטרה תופסת אותו, הוא מגיע לבית משפט.

חמד עמאר: מוציאים אותו לעבודת שרות, או מרחיקים אותו מהיישוב, זה לא יכול להמשיך כך.

חמד עמאר: אז העבריין מרגיש שהוא יכול לעשות את זה עוד פעם ועוד פעם.

חמד עמאר: בסופו של דבר ראש רשות מתקפל, אנחנו מקבלים תוצאות שאנחנו לא רוצים לקבל אותם.

חמד עמאר: על כן אני חושב ואני מקבל את ההצעה שלו לעשות דיון מעמיק עם שר המשפטים, עם שר לביטחון הפנים, עם שר הפנים, להגיע לנוסחה מתאימה שראשי רשויות יכולים לתפקד עם ביטחון, יכולים למלא את השליחות שלהם למען הציבור שלהם.

חמד עמאר: תודה.

דוד אזולאי: תודה רבה.

דוד אזולאי: נציג משרד המשפטים, בבקשה.

אריאל גולדברג: רציתי רק להעיר בהמשך לדברים החשובים ששמענו כאן, גם מראשי רשויות גם מחברי הכנסת.

אריאל גולדברג: אנחנו בעצם עוסקים ב-3 קטגוריות במסגרת הדיון שלנו.

אריאל גולדברג: שאלת התקצוב - הצענו להוציא את זה לחקיקה.

אריאל גולדברג: לא אמרנו שאין צורך, אמרנו פשוט המקום זה לא בחקיקה.

אריאל גולדברג: לגבי שאלת הסמכויות, הצעת החוק לא עוסקת בסמכויות.

אריאל גולדברג: אבל הסמכויות האלה קיימות והן בחוק מכוח חוקים שונים, גם מכוח חוק סמכויות לשם שמירה על ביטחון הציבור שמעניק סמכויות.

אריאל גולדברג: מאפשר להעניק סמכות למאבטחים ברשות מקומית וגם מכוח החוק להסדרת הביטחון בגופים ציבוריים שגם הוא מאפשר להעניק סמכויות למאבטחים.

מני יצחקי: לא מדוייק מה שאתה אומר.

אריאל גולדברג: הנושא השלישי, בעיה שהעלתה המשטרה, ביחס לחובתה של רשות מקומית, או אי חובתה ליישם הנחיות שניתנות על ידי משטרת ישראל.

אריאל גולדברג: ייתכן בהחלט שיש מקום לשקול בחקיקה, צריך לבדוק גם אצלנו בבית.

אריאל גולדברג: ייתכן שיש מקום לקדם בחקיקה, חובה על רשות מקומית לקיים הנחייה של משטרת ישראל, ויכול להיות מאוד שבכך זה גם יוכל להקל על ראשי רשויות.

שרון עזריאל: על חשבון החינוך של הילדים אתה אומר.

שרון עזריאל: - - - סדרי עדיפויות, זה תקציב.

שרון עזריאל: אז הוא יקח מליון שקלים מהתקציב שהוא צריך לדברים אחרים לקיים - - -

דוד אזולאי: אני מציע לכם אדוני, אל תתחילו מהסוף תתחילו מההתחלה.

דוד אזולאי: מפני שאם תלך מהסוף לאכוף את הוראות המשטרה על ראש הרשות, בזה לא פתרנו את הבעיה.

אריאל גולדברג: זה בעיה שהמשטרה כאן - - -

דוד אזולאי: תשמע, צריך להיות ראש רשות כדי להבין את הדילמה הקשה שבה נמצא ראש רשות מקומית, כשהוא צריך להוציא מליון שקלים לאבטחה אישית, או להעביר לאיגוד שירותי הערים לכבאות.

דוד אזולאי: מה הוא עושה במקרה הזה?

דוד אזולאי: אני לא מקנא באותו ראש רשות.

אריאל גולדברג: אני מבין את אדוני לגמרי.

יעקב אדרי: הציבור יבקר אותם ראשון.

יצחק גולברי: אדוני היושב ראש, אני כמעט הפסדתי בחירות בגלל האבטחה.

יצחק גולברי: כל ההתקפות שהיו עליי, ראש המועצה מסתובב עם אבטחה צמודה ויש גניבות ביישוב, גונבים מכוניות, וראש המועצה מסתובב עם אבטחה.

יצחק גולברי: כמעט הפסדתי את הבחירות.

דוד אזולאי: אני מבין אותך.

דוד אזולאי: תודה רבה.

חמד עמאר: מה ששמעתי מנציג משרד הפנים.

חמד עמאר: יש תקציב של 10 מליון שקלים, שנוצל רק 30% מהתקציב.

חמד עמאר: אנחנו לא מדברים על עניין של חוסר תקציב.

סיון להבי: זה עניין זמני בלבד, כשנקבל את היתרות אחרי אישור תקציב המדינה, יחולקו כל השאר.

חמד עמאר: מתי זה אמור להיעשות?

סיון להבי: אחרי אישור תקציב המדינה.

2183: סליחה, למה דירוג של רשויות?

2183: למה סוציו-אקונומי 10 לא מקבל כלום?

יעקב אדרי: זה בתקנה, צריך לשנות את התקנה.

סיון להבי: על פי חוזר מנכ"ל.

דוד אזולאי: כנראה שצבע הדם שלכם שונה מאלה שהסוציו-אקונומי שלהם מספר 5.

שרון עזריאל: תיקון טכני.

שרון עזריאל: בחומר שהוכן לוועדה, אנחנו מעבירים שמות שאנחנו מקבלים או מהתקשורת או מראשי רשויות שמדווחים לנו, כדי לא לפגוע במידע המודיעיני של המשטרה ונשמטו השמות של פיני בדש ושל יחיאל לסרי.

שרון עזריאל: צריך להוסיף את זה לטבלה, אני אדבר גם עם אורי בהמשך.

שרון עזריאל: מי שפונה אלינו אנחנו מכניסים אותו לטבלה.

יעקב אדרי: הם מקופחים בגלל שהם לא בטבלה.

שרון עזריאל: יש רשימות שאנחנו העברנו.

שרון עזריאל: אני מציע להחיל את הדיון הזה לא רק על ראשי רשויות, אלא גם כן על נבחרי ציבור ועובדים בכירים.

שרון עזריאל: יש הרבה עובדים סוציאליים שגם כן מאויימים לא אחת מסיבות כאלה ואחרות.

דוד אזולאי: אתה יודע מה נאמר על זה: "תפסת מרובה לא תפסת".

שרון עזריאל: הדבר האחרון, אלמלא הצעת החוק של אדוני ושל חבר הכנסת פינס, לא היו מתקצבים את ה-10 שלא חולקו, כך שאם לא תהיה הצעת חוק, אני לא רואה מישהו יושב ודואג לתקצב את העניין הזה.

שרון עזריאל: אני חושב שבמסגרת הצעת החוק כן להחיל את זה על כל סוציו-אקונומי ולא רק עד מס' 6.

שרון עזריאל: גם גולברי וגם פיני שהם מעל סוציו-אקונומי 6, עדיין מועצה קטנה שהתקציב שלה דל, וכל שקל חשוב להם.

שרון עזריאל: לכן צריך להחיל את הקריטריון הזה לפי בחינה ושיקול דעת של כל דבר ועניין, ולא לקחת את זה באופן גורף 6 ומטה.

3259: אני רוצה להגיד משהו ברמה מהותית ולאחר מכן כמה נקודות בהתייחסות.

3259: ברמה המהותית, היכולת של ראש עיר לפעול ללא מורא.

3259: אני חושב שזה אחד היסודות הכי משמעותיים של הדמוקרטיה.

3259: אם ראש עיר פועל תחת מורא, אז זה פשוט מקעקע את היסודות של הדמוקרטיה.

3259: לכן זה מסוג הדברים שאסור להתפשר עליהם, וזה לא בשמיים.

3259: אנחנו מדברים פה על סכומים לא גדולים מדיי כדי שיפול העניין הזה.

3259: המצוקה של ראשי רשויות היא בהחלט מובנת, גם מבחינה תדמיתית וציבורית וכו'.

3259: לעצם העניין, מבחינתנו המשרד מייחס חשיבות עצומה לנושא.

3259: לפני כשבועיים נפגשנו עם שרון מהמרכז השלטון המקומי, וגם עם ראש עיריית בית אריה.

3259: יש כוונה להקים צוות משותף שבין היתר גם יעסוק בתחום הזה.

3259: מבחינת משטרת ישראל, דיברו עמיתיי, המשטרה שידרגה את עצמה בצורה בלתי רגילה.

3259: אם זה בהתאמת חטיבת האבטחה ואם זה בשידרוג הפעילות בתוך אגף החקירות המודיעין, חטיבת המודיעין.

3259: צריך לזכור שבעבר אירועים כאלה שקשורים לרשויות מקומיות טופלו ברמה של תחנת משטרה.

3259: היום, הדיונים הללו והערכות המצב נמצאות בלבל הכי גבוה של משטרת ישראל כפי שהציגו פה עמיתיי.

3259: כך שההתייחסות היא מאוד מקצועית, מאוד רגישה.

3259: לוקחת בחשבון את כל הסוגייה של הסיכונים.

3259: יחד עם זאת, בסופו של עניין, אנחנו מבינים כולנו שחייבים למסד את העניין הזה.

3259: זאת אומרת, הסוגייה הזאת של תקציב שהוא לא ברור ולא ודאי - - -

דוד אזולאי: תסלח לי, מהדברים שאני שומע, הבעיה לא רק תקציבית.

דוד אזולאי: עכשיו מתברר שהבעיה לא רק תקציבית, כדאי שניקח לתשומת לב כולנו.

דוד אזולאי: אני מניח שמחר יקציבו את ה-10 מליון שקלים, לא תהיה בעיה.

דוד אזולאי: 10 מליון שקלים זה באמת כסף קטן, מי יעמיד את זה לטובת ראשי רשויות?

דוד אזולאי: השאלה שלי כאן על הנושאים שעלו בהמשך הדיון הזה, על הסמכויות של הפקחים, על צורת האבטחה לראשי רשויות.

דוד אזולאי: אותם ראשי רשויות שלא מקבלים על עצמם את הנהלים שהמשטרה העבירה להם, פה זאת הבעיה, מזה אנחנו צריכים לדאוג.

דוד אזולאי: גם על זה צריך לחשוב, איך פותרים את הבעיה הזאת.

3259: אין ספק צריך להגביר את הפיקוח בעניין הזה.

3259: אבל אני גם לא רוצה להתייחס לסוגייה שהועלתה פה כלפי בתי המשפט.

3259: אני יכול להגיד שברמת ההתייחסות שלנו כמשרד לביטחון פנים, ההתייחסות היא ברמת הרצינות הגבוהה ביותר.

2183: - - - השר הזה יתמוך בנו.

דוד אזולאי: רבותיי, בואו ונשים את הדברים על השולחן.

דוד אזולאי: תהיה לי פנייה למשרד המשפטים, כי אני חושב שהוא המפתח במקרה הזה.

דוד אזולאי: אני פה מבקש גם את ראשי הרשויות כמרכז השלטון המקומי.

דוד אזולאי: אני אגיד לכם איך אני חושב שצריך להיות פתרון לבעיה.

דוד אזולאי: הכסף זאת לא בעיה.

דוד אזולאי: הכסף יינתן והוא יימצא, ואני בקטע הזה אינני דואג.

דוד אזולאי: הבעיה שלנו היא איך אנחנו מקדמים את כל נושא החקיקה בכל מה שקשור להגנה על ראשי רשויות.

דוד אזולאי: אני חושב שאחד הדברים החשובים שצריכים לעשות זה, שתקום ועדת שרים שזה יהיה תפקידה, ואנחנו נפנה לשר המשפטים בעניין הזה.

דוד אזולאי: אני מבקש את ראשי הרשויות בשם מרכז השלטון המקומי, שגם הם יפנו ויבקשו להקים ועדת שרים שזה יהיה תפקידה - לתת מענה לאותם איומים.

דוד אזולאי: לשמחתנו הרבה, אני אומר ברוך השם, ואני מקווה שלא יקרה אסון, ושאף ראש רשות לא ייפגע.

דוד אזולאי: אבל לי אין ספק, ברגע שזה יקרה, אז יצטרכו לבדוק למה זה קרה.

דוד אזולאי: חבל שזה יהיה מאוחר.

דוד אזולאי: תהיה פנייה של הוועדה, אני מבקש גם השלטון המקומי יפנה לשר המשפטים להקים ועדת שרים שתפקידה יהיה לתת מענה על אותם איומים לראשי רשויות.

דוד אזולאי: אני מציע לנציגי משרדי הממשלה היושבים כאן ושנמצאים כאן.

דוד אזולאי: זה אומר נציג משרד המשפטים, המשרד לביטחון פנים ומשרד האוצר ומשרד הפנים, לקיים איזושהי התייעצות בתוך זמן סביר של שלושה שבועות עד חודש ימים, ולהעביר לוועדה איזשהן המלצות איך אתם רואים את פתרון הבעיה.

דוד אזולאי: כלומר, אם צריך להכניס גם את הנושא התקציבי, תכניסו, אני לא אומר.

2183: נציגות של השלטון המקומי.

דוד אזולאי: אני מציע בשלב זה אתם ונציגי משרדי הממשלה שיישבו ויגבשו.

דוד אזולאי: אחרי שיעבירו את הדברים, אנחנו נשתף גם את השלטון המקומי.

2183: ואת המשטרה.

דוד אזולאי: המשטרה ברור, היא בפנים.

דוד אזולאי: אמרתי, משרד האוצר, המשרד לביטחון פנים, משרד הפנים ומשרד המשפטים.

דוד אזולאי: אלו ארבעה משרדי ממשלה שלדעתי בתוך חודש ימים, יצטרכו להתכנס ולגבש איזשהו נוהל המלצות בכל הקשור לאבטחה ושמירה על ביטחונם של ראשי רשויות מאויימים.

דוד אזולאי: אם לא נעשה את הצעד הזה, רבותיי, לא עשינו שום דבר.

דוד אזולאי: זה הדבר הכי חשוב שאנחנו חייבים לעשות.

דוד אזולאי: אני לא רוצה להטיל משימות, אבל אני חושב שמי שצריך לרכז את זה, זה נציג משרד המשפטים, אלא אם הנציגים האחרים לא מסכימים איתי בעניין הזה.

דוד אזולאי: אני חושב שנציג משרד המשפטים הוא שצריך לרכז את זה.

דוד אזולאי: בהזדמנות זאת אני רוצה לפנות לשר המשפטים שיפנה למערכת המשפט, ושיבקש מהם להחמיר בענישה על מנת להרתיע את העבריינים.

דוד אזולאי: אני יודע שהמשטרה בעניין הזה עושה עבודה יוצאת מן הכלל למען ראשי רשויות.

דוד אזולאי: אני יודע שזה קצת לא מקובל, אבל אין ברירה אנחנו נעשה את זה ששר המשפטים יפנה למערכת המשפט, ויבקש מהם להחמיר יותר בענישה ולא להגיע לכל מיני עסקאות טיעון מגוחכות כפי ששמענו כאן.

דוד אזולאי: תודה רבה.

דוד אזולאי: הישיבה נעולה.